《和刘景文登介亭》
宋代·袁毂

东南富山水，所病在卑溽。阴晴变朝暮，梅雨大田足。

翰苑宴高堂，金斝浮蚁渌。诗泠四座耳，醉饱五经腹。

亭午登介亭，萦纡俯山麓。行路愁暍死，是月丁初伏。

乘高瞰群峰，刚后浪奔逐。三吴在指掌，百粤入双目。

汉忧分朱蟠，尧意注黄屋。下舆曾未几，传命甚邮速。

霸遂伏下风，元白仰高躅。倡予而和汝，谈笑唾珠玉。

所恨继者贫，囊箱无寸幅。刘侯世良将，文史三冬读。

坐啸胡骑却，行歌燕旦哭。儒将久寂寥，断弦今日绩。

所得最在诗，铦利锋莫触。唱酬黄卷上，如响答深谷。

王侯富方丈，熊掌我所欲。独馁不得饱，中心但诚服。

作者简介：明州鄞县人，字容直，一字公济。仁宗嘉祐六年进士。少以词赋得名。历知邵武军，条盐法利害，奏减其课。后移知处州，官终朝奉大夫。博贯群书。有《韵类》。